Sony Cybershot H50 - Test - Tek.no
Sony har hatt ultrazoommodeller på markedet i noen år nå, og kommer gjerne med nye versjoner en gang i året. I fjor var endringene ganske store med endret design, større zoomområde og selvfølgelig flere piksler. Vi testet forårets modeller i denne testen, og da hadde Sony to varianter av samme kamera – H7 og H9 – med bare noen mindre forskjeller. I år har de valgt en litt annen strategi. Det er kun H9 som har fått en direkte oppfølger og det er denne – H50 – som vi har testet her. H7 antar vi utgår, mens H10 som ble lansert i januar blir Sonys "enkle" ultrazoom. Dette er imidlertid et helt annet kamera med mindre zoomområde, mindre kamerahus og uten elektronisk søker. Det er nok fornuftig av Sony å differensiere mer mellom modellene. H7 og H9 var nesten for like i funksjonalitet og pris. H50 konkurrerer med toppmodellene fra andre produsenter. Nytt i år er 9 megapiksler mot 8 på forrige modell. Kamerahuset er litt redesignet, mens objektiv og LCD-skjerm har fått minimale endringer.
H50s vridbar LCD-skjerm på hele 3 tommer er et hakk bedre enn de fleste konkurrentene, men bortsett fra det er det lite som gjør at Sonyen skiller seg ut. Zoomområde, byggekvalitet, størrelse og vekt er midt på treet.
Sony H50s styrke er hastighet, med noen av de raskeste fokustidene vi har sett i denne klassen av kameraer. Ventetid mellom to bilder er også relativt kort, og kameraet sitter ganske godt i hånden. Menyer og brukergrensesnittet generelt er vi derimot mindre fornøyd med. .
Bildekvaliteten er vi mellomfornøyd med. Hjørneskarpheten varierte for eksempel fra ganske bra på noen bilder til litt klart dårligere enn kameraene vi sammenlignet med på andre. Vi fant også litt feilbrytning i områder med høy kontrast og savnet mulighet fog RAW-format.